Penge til en god sag er formentlig blevet markant færre efter juleaften. Her blev en række kunstjuletræer nemlig udsat for omfattende hærværk i København. Det drejer sig om træer fra kulturprojektet Happy Xmas Trees, der i december er blevet sat op i København.

Mindst 12 af 40 træer er blevet smadret på strækningen fra Kongens Nytorv til Strøget, og initiativtageren bag, Mehdi Triki, fortæller til TV 2 Lorry, at hærværket løber op i skader for 100.000 kroner.

- Det er cirka otte ud af 40 træer, der er totalskadede. Så er der nogen, der har fået flækker i glasfiberen. Jeg vil skyde på, at omkring 30 procent af træerne er blevet skadet, siger Mehdi Triki til TV 2 Lorry.

Det har dog også en anden markant konsekvens. For træerne er specialdesignede i glasfiber af danske kunstnere og skulle være solgt på auktion i januar, hvor pengene skulle gå til at plante træer i Mali.

Gør det igen næste år

Hærværket betyder formentlig, at det ender med mindre indtægt og derved 30.000-45.000 færre træer til Mali.

- Men vi gør det igen til næste jul. Hærværket får os ikke til at stoppe, siger Mehdi Triki til Politiken.

Og i år vil de stadig forsøge at sælge træerne, for det er et projekt, der er blevet taget godt imod i Mali, fortæller han.

- Jeg har besøgt Malis præsident, og han takkede hele Danmark for den her støtte. Han var meget positiv overfor projektet. Jeg synes, det er fuldstændig frygteligt, at nogen har ødelagt vores træer, fortæller initiativtageren til TV 2 Lorry.

Kunstnerne bag juletræerne var blandt andre Poul Pava, Kristian Hornsleth, Jan Klein og Tine Helleshøj, og sidstnævntes træ er det smadrede på billedet.